DELEGIRANI SKLEP KOMISIJE (EU) 2020/2213

z dne 22. decembra 2020d

o spremembi Priloge II k Odločbi 2007/777/ES glede vnosov za Združeno kraljestvo in kronska odvisna ozemlja na seznamu tretjih držav ali njihovih delov, iz katerih je dovoljen uvoz pošiljk nekaterih mesnih izdelkov in obdelanih želodcev, mehurjev in črev za prehrano ljudi v Unijo

(notificirano pod dokumentarno številko C(2020) 9547)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), ter zlasti uvodnega stavka, prvega pododstavka točke 1 in točke 4 člena 8 ter uvodnega stavka in točke (c) člena 9(4) Direktive,

ob upoštevanju naslednjega:

(1) Odločba Komisije 2007/777/ES (2) med drugim določa pogoje za uvoz v Unijo pošiljk nekaterih mesnih izdelkov ter obdelanih želodcev, mehurjev in črev, ki so bili obdelani z eno od obdelav iz dela 4 Priloge II k navedeni odločbi (v nadaljnjem besedilu: blago), vključno s seznamom tretjih držav ali njihovih delov, iz katerih je dovoljen uvoz blaga v Unijo. Konkretno, del 2 Priloge II k Odločbi 2007/777/ES določa seznam tretjih držav ali njihovih delov, iz katerih je dovoljen uvoz blaga v Unijo, če je bilo to blago obdelano z ustrezno obdelavo iz navedenega dela Priloge II. Cilj navedenih obdelav je odpraviti določena tveganja za zdravje živali, povezana z določenim blagom. Del 4 navedene priloge določa splošno obdelavo „A“ in posebne obdelave od „B“ do „F“, naštete v padajočem vrstnem redu po resnosti tveganja za zdravje živali, povezanega z določenim blagom.

(2) Združeno kraljestvo je zagotovilo potrebna jamstva, zahtevana v Odločbi 2007/777/ES, da bi se Združeno kraljestvo in kronska odvisna ozemlja Guernsey, Otok Man in Jersey uvrstila na seznam v delu 2 Priloge II k navedeni odločbi po koncu prehodnega obdobja iz Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu), brez poseganja v uporabo prava Unije za Združeno kraljestvo in v njem v zvezi s Severno Irsko v skladu s členom 5(4) Protokola o Irski/Severni Irski k sporazumu o izstopu v povezavi s Prilogo 2 k navedenemu protokolu. Ob upoštevanju jamstev, ki jih je zagotovilo Združeno kraljestvo, bi bilo treba navedeno tretjo državo in kronska odvisna ozemlja vključiti v del 2 Priloge II k Odločbi 2007/777/ES.

(3) Vendar je Združeno kraljestvo od novembra 2020 potrdilo številne izbruhe visokopatogene aviarne influence (HPAI) podtipa H5N8 na svojem ozemlju, od katerih nekateri ne bodo odpravljeni do 1. januarja 2021. Zato za celotno ozemlje Združenega kraljestva ni mogoče šteti, da je prosto bolezni, da pa bi se preprečil vnos virusa HPAI v Unijo, bi bilo treba mesne izdelke in obdelane želodce, mehurje in čreva, pridobljene iz perutnine, gojene pernate divjadi (razen ratitov), gojenih ratitov in divjih ptic z območja Združenega kraljestva, ki ga je prizadel HPAI in za katero so veterinarski organi Združenega kraljestva uvedli omejitev zaradi navedenih izbruhov, obdelati najmanj z „obdelavo D“, kakor je navedena v delu 4 Priloge II k Odločbi 2007/777/ES.

(4) Prilogo II k Odločbi 2007/777/ES bi bilo zato treba ustrezno spremeniti.

(5) Ker se prehodno obdobje iz sporazuma o izstopu konča 31. decembra 2020, bi se ta sklep moral uporabljati od 1. januarja 2021.

(6) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Priloga II k Odločbi 2007/777/ES se spremeni v skladu s Prilogo k temu sklepu.

Člen 2 Ta sklep se uporablja od 1. januarja 2021.

Člen 3 Ta sklep je naslovljen na države članice.

V Bruslju, 22. decembra 2020 Za Komisijo Stella KYRIAKIDES Članica Komisije

(1) UL L 18, 23.1.2003, str. 11.

(2) Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (UL L 312, 30.11.2007, str. 49).